ABCเปิดตัว ABOVE Sukhumvit 39ฟุ้งภายในปีนี้ปิดการขายได้ 60-70%
ABC พร้อมเปิดตัวโครงการ ABOVE Sukhumvit39 สุดยอดคอนโดมิเนียมหรูระดับพรีเมี่ยม มูลค่าโครงการกว่า 2,500 ล้านบาท พร้อมเปิดพรีเซล ในช่วงQ3/59 คาดภายในปีนี้สามารถปิดการขายได้ประมาณ 60-70% ของทั้งโครงการ
20 มิ.ย. 2559


นายจิรภัทร วีรชยทองคำ รองกรรมการผู้จัดการ บริษัท แอสเซท ไบร์ท จำกัด (มหาชน) หรือ ABC  เปิดเผยว่า ที่ประชุมวิสามัญผู้ถือหุ้นได้พิจารณาอนุมัติให้บริษัท ซื้อและรับโอนกิจการทั้งหมดของบริษัท ออคิดวิลล์ จำกัด โดยบริษัท วางแผนที่จะนำทรัพย์สินที่ได้พัฒนาเป็นคอนโดมิเนียมหรูระดับพรีเมี่ยม ภายใต้ชื่อ “โครงการ ABOVE Sukhumvit 39” ซึ่งตั้งอยู่บนทำเลที่ดีที่สุดในซอยสุขุมวิท 39 สงบ ร่มรื่น บรรยากาศเป็นส่วนตัว
โดยโครงการดังกล่าวเป็นอาคารสูง 25 ชั้น มูลค่าโครงการกว่า 2,500 ล้านบาท พร้อมเปิด Pre-Sale ในช่วงไตรมาส 3 ของปีนี้ ราคาขายเริ่มต้นที่ 150,000 บาทต่อตารางเมตร และคาดว่าภายในปีนี้จะสามารถปิดการขายได้ประมาณ 60-70% ของทั้งโครงการ สืบเนื่องมาจากองค์ประกอบและความโดดเด่นของโครงการ ABOVE Sukhumvit39 และทิศทางเศรษฐกิจที่มีแนวโน้มปรับตัวดีขึ้น รวมถึงมาตรการของภาครัฐที่ออกมากระตุ้นเศรษฐกิจอย่างต่อเนื่อง ทำให้บริษัทมั่นใจว่าจะได้รับการตอบรับอย่างดีเยี่ยมจากผู้บริโภคและนักลง ทุนที่เล็งเห็นถึงมูลค่าเพิ่มในระยะยาว
ทั้งนี้บริษัทพร้อมก้าวอีกขั้นกับการพัฒนาสินค้าเพื่อตอบสนองความต้องการของกลุ่มตลาด Luxury โครงการ ABOVE Sukhumvit 39 เป็นคอนโดมิเนียมหรูระดับพรีเมี่ยม ภายใต้คอนเซ็ปต์ “ABOVE EVERYTHING” หรือ “ที่สุดแห่งความเหนือระดับ” สะท้อนความเหนือระดับในแต่ละด้าน เช่น เหนือกว่า กับการใช้ชีวิตเหมือนอยู่บ้านหลังใหญ่บนพื้นที่ที่กว้างขวางกว่า, เหนือกว่า บนทำเลที่มีมูลค่าสูงที่สุด, เหนือกว่า บนวิถีแห่งการใช้ชีวิตที่ตอบสนองความสะดวกสบาย ซึ่งบริษัทฯพร้อมทุ่ม Interior Designer ชื่อดัง มาทำการตกแต่งโครงการ
ในขณะเดียวกัน โครงการ ABOVE Sukhumvit 39 ออกแบบและตกแต่งสไตล์ MODERN LUXURY ด้วยโทนสีขาว ดำ เงิน ทอง เพื่อสื่อถึงความหรูหราและล้ำค่า ตัวโครงการสร้างสรรค์ขึ้นอย่างพิถีพิถันและใส่ใจทุกรายละเอียด เพื่อสะท้อนตัวตนและรสนิยมในการใช้ชีวิตของคนเมืองใน ด้าน ต่างๆและเหนือกว่าด้วยระบบ Perfect Smart Home หรือระบบบ้านอัจฉริยะที่จะช่วยให้ลูกค้าสามารถควบคุม อุปกรณ์ไฟฟ้า อุปกรณ์รักษาความปลอดภัยผ่านโทรศัพท์มือถือหรือคอมพิวเตอร์ได้อย่างสะดวกสบาย
 “สิ่งสำคัญของการพัฒนาโครงการ ABOVE Sukhumvit 39 คือ ความเข้าใจลูกค้ากลุ่มเป้าหมาย ที่นอกเหนือจากความเหนือระดับ โครงการยังมอบความ Exclusive สำหรับลูกค้า คือ ความเป็นส่วนตัว โดยภายในโครงการจะประกอบไปด้วยห้อง Penthouse ขนาด 300 ตารางเมตร และมีเพียง 41 ห้องเท่านั้น นอกจากนี้ยังให้ที่จอดรถต่อห้อง 2 ถึง3 คันด้วยกัน ซึ่งไม่มีโครงการใดให้ได้ขนาดนี้” นายจิรภัทรกล่าว